"Cei doi interlocutori au discutat într-o atmosferă cordială despre dezvoltarea rurală integrată, despre importanţa menţinerii echilibrului dintre tradiţie şi modernitate, precum şi despre activitatea în România a Alteţei Sale Regale, Prinţul Charles, care, de douăzeci de ani, se implică în promovarea tradiţiilor româneşti", se arată într-un comunicat al guvernului remis MEDIAFAX.

Printre subiectele abordate au fost cele privind situaţia economică din România, agenda regională, dar şi teme de interes comun pentru perioada actuală, precum cea a Preşedinţiei române a Consiliului Uniunii Europene şi a arhitecturii generale europene post-Brexit.

"În acest context, premierul Viorica Dăncilă a subliniat că protejarea drepturilor şi intereselor cetăţenilor români care trăiesc în Marea Britanie reprezintă o prioritate pentru Guvern", se mai arată în comunicat.

Premierul Dăncilă a exprimat recunoştinţa pentru contribuţia Alteţei Sale Regale Charles, Prinţ de Wales, la promovarea patrimoniul cultural, imaginii şi frumuseţii naturale a ţării noastre, a tradiţiilor, autenticităţii şi biodiversităţii zonelor rurale din România.



Prinţul Charles a avut o întrevedere şi cu preşedintele Klaus Iohannis, la Palatul Cotroceni.